**РЕПУБЛИКА СРБИЈА**

**ГРАД УЖИЦЕ**

**ВЕЋЕ ГРАДСКЕ ОПШТИНЕ СЕВОЈНО**

**III број 06-\_\_\_/2023**

**\_\_\_\_\_.2023. године**

 **З А П И С Н И К**

**са 23. седнице Већа Градске општине Севојно одржане 21.09.2023. године**

**у просторијама Градске општине са почетком у 10:00 часова**

Седници су присуствовали Мирјана Ђурић, председница Градске општине Севојно (председавајућа), заменик председника Мијодраг Пејић, чланови Већа: Борко Вујовић Миливоје Јеремић, Младенко Марковић, Милија Кулашевић, Верица Маричић и начелница Управе Биљана Старовла.

Већници Игор Мариновић и Живан Ршумовић су најавили одсуство.

Председница Већа је замолила присутне већнике да се изјасне о записнику са 22. седнице Већа који је достављен у материјалу.

Пошто није било примедби на записник, председница је исти дала на гласање и записник са 22. седнице Већа усвојен је са 7 гласова „ЗА“.

Председница је предложила дневни ред као у позиву и пошто није било предлога за допуну дневног реда, дневни ред је усвојен са 7 гласова „ЗА“.

**ДНЕВНИ РЕД**

1. **ИЗВЕШТАЈ СА МОСИ КОЛАШИН 2023.**
2. **ОДОБРАВАЊЕ СРЕДСТАВА ЗА ПОСЕБНЕ ПРОГРАМЕ У ОБЛАСТИ СПОРТА**
3. **КОНТРОЛА НАМЕНСКОГ ТРОШЕЊА СРЕДСТАВА ОДОБРЕНИХ СПОРТСКИМ УДРУЖЕЊИМА ПО ОСНОВУ ГОДИШЊИХ ПРОГРАМА ЗА 3. КВАРТАЛ И ОДОБРАВАЊЕ СРЕДСТАВА ЗА СЛЕДЕЋИ КВАРТАЛ**
4. **ОДЛУЧИВАЊЕ О ЗАХТЕВИМА ГРАЋАНА**
5. **РАЗНО**

Прешло се на рад по дневном реду.

1. **тачка дневног реда**

 Известилац по овој тачки дневног реда био је Милија Кулашевић, члан Већа задужен за спорт, културу и информисање.

Упознао је већнике о учешћу наших спортиста на 58. МОСИ „Колашин 2023“.

На 58. МОСИ „Колашин 2023“ Градска општина Севојно учествовала је у три спортске гране, фудбалу, стрељаштву и кошарци.

По спортским гранама Градска општина Севојно освојила је у стрељаштву сребрну медаљу појединачно, а у екипном такмичењу смо делили треће место са екипом из Прибоја. У кошарци и фудбалу нисмо остварили неке запажене резултате, али смо наставили континуитет у учешћу. Следеће године је домаћин Град Ужице.

 Активности око организације и учешћа на 58. МОСИ „Колашин 2023“ за Градску општину Севојно организовао је Спортски савез Ужице закључивањем Уговора са Градском општином где су јасно дефинисане обавезе око организације и учешћа уз обавезу да по завршетку МОСИ Спортски савез достави Градској општини Севојно Извештај о наменском трошењу средстава одобрених Решењем већа у износу од 1.100.000,00 динара.

 Спортски савез је у року прописаном Уговором доставио Извештај Градској општини, који је у материјалу за седницу достављен члановима већа, из кога се види утрошак средстава у износу од 1.098.629,20 динара а средства која нису утрошена у складу са роком прописаним Уговором биће враћена на наменски рачун.

Председница је отворила дискусију.

Већник Младенко Марковић поставио је питање колико је особа учествовало, колико спортиста, колико ван спорта, колика је ставка за трошкове стручног рада тренера, трошкови хонорара и плата.

Члан већа Милија Кулашевић обавестио је чланове већа да је на 58. МОСИ „Колашин 2023“ Градску општину представљало 42 учесника заједно са руководиоцима, 39 спортиста, вођа пута и два руководиоца, новинар и возач аутобуса где је у понуди за превоз стајало да трошкови смештаја и исхране за возача падају на терет корисника превоза.

У извештају који је достављен од Спортског савеза Ужице наведени су сви трошкови: смештаја, хранарине, превоза, котизације, финансијских трансакција и конверзије валуте, спортске опреме, осигурања учесника, што се може видети у материјалу који смо добили за седницу.

Што се тиче трошкова за које је питао господин Марковић , на првој страни предметног извештаја је видљиво да тих трошкова није било, ни хонорара ни плата ни накнаде за стручни рад тренера. Учесници који су представљали Градску општину никакву другу надокнаду нису добијали осим хранарине, смештаја, превоза, осигурања и спортске опреме.

Заменик председника Мијодраг Пејић се надовезао на дискусију и појаснио да је Уговор потписан са Спортским савезом, где су јасно дефинисане обавезе Спортског савеза око организације и учешћа, пребачена им средства на рачун у износу од 1.100.000,00 динара, а они су у поднетом извештају детаљно приказали и документовали све трошкове.

 Пошто се више нико није јавио за реч, председница је затворила дискусију и дала предлог на гласање. Извештај Спортског савеза Ужице о утрошку буџетских средстава за организовање учешћа Градске општине Севојно на 58. МОСИ „Колашин 2023“ је усвојен са 7 гласова „ЗА“.

1. **тачка дневног реда**

 Уводну реч по овој тачки дневног реда дао је Милија Кулашевић, члан Већа задужен за спорт, културу и информисање. Подсетио је да је Одлуком о буџету Градске општине Севојно за 2023. годину планирано за спорт и рекреацију 7.100.000,00 динара где је веће у оквиру те позиције Решењем за посебне програме у области спорта ове године определило 2.200.000,00 динара. 2.000.000,00 је одобрено за одржавање Међународног дечијег фудбалског фестивала „Трофеј Севојно“, а за 200.000,00 динара је расписан јавни позив за реализацију посебних програма у области спорта.

На јавни позив је пристигла једна пријава, Женског кошаркашког удружења „Севојно“ из Севојна за реализацију програма „Обезбеђивање услова и организација спортских кампова за спортски развој талентованих спортиста и унапређење квалитета стручног рада са њима“.

Комисија је прегледала приспелу пријаву, констатовала да је пријава благовремена, испуњава формалне услове за учешће на конкурсу у погледу подносица, форме предлога и адекватности предложеног програма.

Из приложене конкурсне документације се виде да је Женско кошаркашко удружење „Севојно“ регистровано пре две године, није користило средства локалне самоуправе, није конкурисало за годишње програме јер није испуњавало прописане услове и једини начин да се ово спортско удружење суфинансира од локалне самоуправе је преко посебних програма, а за кратко време од регистрације у достављеној документацији се види да имају запажене резултате и да окупљају велики број чланова.

 Већник Младенко Марковић је затражио да се већници ближе упознају са програмом, и са самим удружењем, поставио је питање да ли је Женско кошаркашко удружење самостално, односно да ли има своје органе управљања и текући рачун.

 Већник Милија Кулашевић је објаснио да је поступак јавног позива одрађен у складу са Одлуком и Правилником, где је уз Јавни позив објављена и Пријава за представнике стручне јавности у комисију за оцену програма, објављен на сајту Градске општине и у једном локалном листу.

 Пошто се по основу Јавног позива од представника стручне јавности за рад у Комисији нико није јавио, председница Градске општине је у складу са Правилником формирала петочлану комисију од представника Спортског савеза, члана већа задуженог за област спорта и још три члана. На прописаним обрасцима извршено је вредновање и рангирање програма сваког од чланова именоване комисије и просечан број бодова презентован члановима већа који доносе одлуку дали поменути програм заслужује да му се доделе средства.

 Женско кошаркашко удружење „Севојно“ из Севојна је регистровано у АПР-у као Удружење грађана и из приложене документације се види и када је основано и који су органи управљања као и да поседује пословни рачун а да би се средства пребацила са рачуна Градске општине мора да отвори и рачун у трезору.

 Већник Борко Вујовић је рекао да је раније био члан комисије за спорт и зна како поступак одобравања програма функционише, и која су законска овлашћења комисије.

 Пошто се више нико није јавио за реч, председница је затворила дискусију и дала предлог на гласање. Коначан предлог комисије је усвојен са 7 гласова „ЗА“ и донето је решење о одобрењу средстава Женском кошаркашком удружењу „Севојно“ из Севојна за реализацију програма „Обезбеђивање услова и организација спортских кампова за спортски развој талентованих спортиста и унапређење квалитета стручног рада са њима“ у износу од 200.000,00 динара.

1. **тачка дневног реда**

Известилац по овој тачки је чланица Већа Верица Маричић. Информисала је чланове Већа да је Спортско удружење „Севојно“ доставило периодични наративни извештај и захтев за одобрење средстава за 4. квартал. Увидом у достављену документацију утврђено је да су средства наменски утрошена у складу са програмом и да нема сметње да се одобри 4. квартал.

Председница је захтев дала на гласање, и усвојен је са 7 гласова „ЗА“.

1. **тачка дневног реда**

 Известилац по овој тачки дневног реда био је заменик председника Мијодраг Пејић. Упознао је већнике да је Градска општина Севојно добила одобрење за 300 кубика јаловине и са приспелим захтевима грађана за исту. Известио је колико је укупно испоручено јаловине по појединачним захтевима.

Упознао је већнике са захтевом грађана улице Деспота Стефана за комплетно комунално опремање. То је пут према Вучковића гробљу, немају воду, канализацију ни гас. Рекао је да треба упутити захтев ЈКП „Водовод“ и ЈКП „Биоктош“ за комунално опремање, по коме би службе тих предузећа изашле на лице места и сагледале могућност комуналног опремања. Након издавања техничких услова би требало да се одвоје средства за комунално опремање у буџету за наредну годину.

Већник Младенко Марковић је напоменуо да је то клизно подручје и да се та чињеница мора имати у виду приликом разматрања могућности комуналног опремања.

 Следећи захтев je Милана Тоскића за асфалтирање 200 метара пута из средстава за удруживање. Пошто је у захтеву истакао да је то приватни пут, већници су се сложили са 7 гласова „ЗА“ да се овај захтев одбије, а да представници градске општине изађу на лице места и сагледају могућност за коришћење средстава за удруживање, односно да ли је цела деоница на приватном имању или не. После утврђивања чињеничног стања веће ће разматрати обновљени захтев.

 Мијодраг Пејић је затим прочитао захтев Удружења грађана „Врело“ са Гајева за набавку и транспорт 11 м³ бетона за наставак изградње осматрачнице на Видином брду.

На прошлој седници је одобрено 8 м³ бетона, сада им треба нова количина за наставак радова. У дискусији су узели учешће већници Милија Кулашевић и Младенко Марковић, и након краће расправе је Веће донело закључак да се допис достави Градској управи за инфраструктуру и развој и ЈП „Ужице развој“ за сачињавање предмера радова, након тога ће се донети одлука о одобравању.

1. **тачка дневног реда**

 Под тачком разно Милија Кулашевић, члан Већа задужен за спорт, културу и информисање је упознао већнике да Град Ужице као национална престоница културе Србије за 2024. годину, прави програм израде мурала на територији града где је обухваћена и Градска општина.

Обавестили су нас да доставимо предлоге за локације које би биле по нашем мишљењу одговарајуће за израду мурала које би радили ученици Уметничке школе из Ужица. Услов за израду мурала је да предложена локација буде у јавној својини или ако је у приватној својини да се прибави сагласност станара. Као једну од могућих локација предложио је да то буде на зидовима Омладинског клуба у улици Александра Вучковића. Потребно је да што пре доставимо предлоге како би били узети у разматрање.

Члан Већа Младенко Марковић је поставио питање шта је рађено на уклањању стубића у улици Александра Вучковића, и председница је известила шта је до сада урађено на решавању тог проблема.

 Члан Већа Милија Кулашевић је упознао већнике са појавом графита на згради Омладинског клуба са бочне стране, и рекао да Градска општина Севојно треба да поднесе кривичну пријаву против НН извршиоца као и да се размотри могућност уградње надзорних камера и на бочне зидове. На дискусију се надовезао члан Већа Младенко Марковић и указао на чињеницу да би у улици Цара Душана требало поправити улично осветљење а самим тим видљивост би била већа а могућност да се то дешава би се сигурно смањила.

Члан Већа Милија Кулашевић је предложио да се закаже састанак са представницима Режијског одбора Водовода Гајеви – Љубање због нагомиланих проблема на водоводу и упознао чланове већа са одлуком Режијског одбора о одобравању бесплатног прикључка Славици Тодоровић, која је део своје катастарске парцеле уступила водоводу за изградњу резервоара без надокнаде.

Узимајући у обзир да је одобравање нових прикључака по Правилнику надлежност Режијског одбора, Градска општина одлуку треба да прими као информацију и када прикључак буде урађен треба да закључи тројни Уговор са корисником.

 Председница Градске општине Мирјана Ђурић је упознала веће да је у току припрема буџета за наредну 2024. годину и да чланови већа до среде доставе писмене предлоге о приоритетима за наредну годину.

 Седница је завршена у 11:10 часова.

Записник водила:

Славица Марић

 **ПРЕДСЕДНИЦА ВЕЋА**

 **Мирјана Ђурић**